钦定古今图书集成/明伦汇编/氏族典/第134卷 > 《郑樵通志》 > 以国为氏〈古帝王氏〉
## 钦定古今图书集成/明伦汇编/氏族典/第134卷 > 《郑樵通志》 > 以国为氏〈古帝王氏〉

“秦氏，嬴姓少皞之后也。以皋陶为始祖。十世曰蜚廉，
生二子：一曰恶来，其后为秦；二曰季胜，其后为赵。恶
来之后五世曰非子，初封于秦谷，为秦氏。”秦谷，故陇
西秦亭是也。陇西并入汧原，今隶陇州，有故秦城在。
后徙封平阳，复迁于岐、丰之间，又迁于犬丘，又迁于
雍，又迁于栎阳，又迁于咸阳，皆本秦谷，故号秦焉。非
子好马及畜，周孝王使主马于汧渭之间，马大蕃息。
孝王曰：“昔柏翳佐舜主畜，畜多息，故有土，赐姓嬴。今
后世亦为朕息马。朕其分土为附庸，邑之秦，使续嬴
氏祀，号曰秦嬴。”或曰：伯益佐舜，赐姓嬴氏。秦嬴四世
曰秦仲，为周宣王大夫，始有车马礼乐，以讨西戎，死
之，庄公立长子世父曰：“戎杀我大父，我非杀戎王不
敢入邑。”让与其弟襄公。周幽王有犬戎之难，襄公救
周，以兵送平王，都雒邑。平王封襄公为诸侯，赐之岐
以西之地。至穆公，用百里奚、蹇叔为大夫，纳公子重
耳为晋君，不杀孟明视、西乞术、白乙丙，以报晋人。殽
之役，礼亡臣由余以伐戎，益国十二，开地千里，遂霸
西戎。至孝公，用卫鞅之术，以富国彊兵，自此以还，六
国不能与之争衡。凡三十五世。自子婴降汉，秦之子
孙以国为氏焉。鲁又有秦氏，居于秦邑，今濮州范县
北“旧秦亭”是其地。又楚有秦商，鲁有秦非，秦有秦祖、
秦冉者，皆为仲尼弟子。汉有颍川太守秦彭，晋有秦
起。

太史公曰：“秦之先为嬴姓，其后分封，以国为姓，有徐氏、郯氏、莒氏、锺离氏、运奄氏、菟裘氏、将梁氏、黄氏、江氏、修鱼氏、白冥氏、蜚廉氏、秦氏。” 然秦以其先造父封赵城为赵氏。臣谨按嬴，姓也，秦氏也。何谓以国为姓乎？徐、郯、莒、黄，江，国也。以国为氏者，锺离，楚邑；菟裘，鲁邑也。以邑为氏者，蜚廉，人名也。以名为氏者，何谓以国为姓乎？凡此十三氏，并赵为十四氏，其为氏不同，而姓则同嬴也。由司马氏作《纪世家》，为谱系之始，而昧于此义，致后世之言姓氏者无别焉。言秦者又有三：秦国之后，以国为氏，其有出于鲁者，以邑为氏，盖鲁有秦邑故也。出于楚者，未知以“邑” 、“以” 字与？然此三秦者，所出既殊，皆非同姓。彼十四氏虽不同秦而同嬴，是为同姓；此三秦者，虽同秦而不同嬴，是不为同姓。古者婚姻之制，别姓不别氏。三秦可以通婚姻，十四氏不可以通婚姻。此道湮芜已久，谱谍之家，初无识别。